钦定古今图书集成/明伦汇编/交谊典/第072卷 > 《别赋》陈子龙
## 钦定古今图书集成/明伦汇编/交谊典/第072卷 > 《别赋》陈子龙

漫漫长道，悠悠我心。扬舲极浦，总辔荒林。与子言别，
怆然哀吟。仰视浮云，倏忽难寻。我有旨酒，慨慷酌斟。
况秋风兮渡河，又落日兮在野。叶萧萧而群飞，泉淙
淙而始泻。指寥廓于翔鸿，愬悲鸣于去马。睹徒御之
纷驰，倾芳樽而不下。含别绪兮孔多，欲陈辞而难写。
于是揽袪徙倚，执手踟蹰。“会当去我，顷刻相逾。听车”
声而绝响，望襜帏而载徂。况怀人之极目，愧送子之
贱躯。掩金镜而罕御，理瑶琴而常孤。仰明月之迅迈，
怅重关之崎岖。言念古昔，谁与为比？至若祖道浙江，
歌骊《易水》。击筑渐哀，举杯数起。入虎狼兮不复还，感
乌马兮谁能理？信事君兮无二心，愤国仇兮惭壮士。
独临风以欷歔，咸攀辕而莫止。乃有河桥送客，灞上
辞人；奉使陇外，之官汉滨。念殷勤于京洛，忽散漫于
风尘。嗟官局之有守，欲翰飞而无津。陈嘉核于锦幄，
写繁奏于阳春。日行暮而款款，车遵道而辚辚。又有
陷敌避仇，远适异国。隐渔艇于江南，筑高台于塞北。
望旧里兮天涯，遇故人兮相匿。逝将别以起舞，临交
岐而置食。托黄鹄而神伤，抚琼枝而叹息。至若庐江
少妇，文园小姬，恩方胶固，义当乖离。痛宝玦之既赐，
出金屋而长辞。陈后《长门》之赋，班姬纨扇之诗。一朝
失职，相见无期。瞻銮声于咫尺，慨音徽之永违。更若
汉武好武，绝域称藩。赐美人于朔漠，嫁公主于乌孙。
夏积雪兮天山，春无草兮玉门。莫不凛乎变色，凄然
敛魂。改红颜兮白发，掩青冢兮黄昏。思金堂之缥缈，
念鸳侣之婵媛。又若妾居北里，君戍交河。夜飞白羽，
朝负雕戈。迷鸣沙之异响，卷阴风而震波。悲传窦女，
望断秦娥。寄文章于缣素，托流怨于纤阿。闻边锋之
未靖，悼玉貌之蹉跎。至有铜台尚食之伎，茂陵荐寝
之女，宫车晚驾，旷然独处。惜馀香之在幄，“顾遗容之
无所。忆绪言于生平，怆永诀于终古。玉碗出兮人间，
鱼灯明兮下土。岂若上宫丽质，邯郸名倡。皎皎窗牖，
盈盈道傍。解杂佩兮赠君子，折芳馨兮心内伤。”则有
烟林花堕，平皋艸长。青骢蹀躞，红袖徬徨。远与君别，
天各一方。飘飖分袂，杳若参商。嗟夫！“别何年而不愁？
愁何年而能散？陋群游于”麋鹿，壮遐征于羽翰。苟两
心之不移，虽万里而如贯。又何必共衾帱以展欢，当
《河梁》而长叹哉。